9 การควบคุมภายใน

9.1 การควบคุมภายใน

คณะกรรมการตรวจสอบของบริษัทฯ ทำการประเมิน
และสอบทานความมีประสิทธิภาพของระบบการควบคุมภายในของบริษัทฯ
เพื่อให้เป็นไปตามหลักการกำกับดูแลกิจการที่ดี
รวมถึงทบทวนสอบทานรายงานผลการตรวจสอบภายในและข้อเสนอแนะเพื่อปรับปรุงกับฝ่ายตรวจสอบภายในของบริษัทฯ
อยู่เสมอ จากผลการประเมินของคณะกรรมการตรวจสอบ คณะกรรมการบริษัทมีความเห็นว่า
ระบบการควบคุมภายในของบริษัทฯ เพียงพอและ เหมาะสม มีประสิทธิผลและประสิทธิภาพ
เป็นไปตามหลักการกำกับดูแลกิจการที่ดี โดยสามารถสรุปได้ ดังต่อไปนี้

9.1.1 องค์กรและสภาพแวดล้อม

รูปแบบการจัดโครงสร้างองค์กรที่บริษัทฯ ใช้อยู่ในปัจจุบันนี้มีความเหมาะสม
และเอื้อให้การดำเนินงานประกอบธุรกิจของบริษัทฯ มีประสิทธิภาพ บริษัทฯ
มีนโยบายข้อกำหนดให้กรรมการ ผู้บริหาร และพนักงาน
ต้องยึดถือจรรยาบรรณในระดับสูงสุดในการปฏิบัติงานอย่างเคร่งครัด
และหลีกเลี่ยงการปฏิบัติในลักษณะที่ก่อให้เกิด หรืออาจก่อให้เกิดการขัดกันแห่งผลประโยชน์
ระหว่างผลประโยชน์ส่วนตัวกับของบริษัทฯ นอกจากนี้ บริษัทฯ
ยังคาดหวังให้การดำเนินธุรกรรมต้องเป็นไปอย่างเที่ยงธรรม
ไม่ว่าจะเป็นธุรกรรมระหว่างพนักงานเอง หรือธุรกรรมที่ทำกับผู้ขายสินค้า ลูกค้า และบุคคลอื่น ๆ
ด้วย

9.1.2 การบริหารความเสี่ยง

บริษัทฯ ใช้กระบวนการประเมิน และบริหารจัดการความเสี่ยงในทุกด้านทุกส่วนของธุรกิจ
โดยบริษัทฯ มีวิธีการและขั้นตอนที่ดีในการวิเคราะห์
และประเมินปัจจัยความเสี่ยงที่สำคัญอันอาจส่งผลกระทบต่อบริษัทฯ
รวมถึงการกำหนดมาตรการในการจำกัด หรือลดความรุนแรงจากผลกระทบดังกล่าว
ในระบบงานของบริษัทฯ การบริหารจัดการความเสี่ยงเป็นส่วนประกอบที่ต้องตระหนักถึงด้วยเสมอ
ในการกำหนดระบบการปฏิบัติงานทุกส่วนของบริษัทฯ
โดยคำนึงถึงปัจจัยความเสี่ยงทั้งภายในและภายนอก ตลอดจนกระบวนการติดตาม
และตรวจสอบให้มีการปฏิบัติตามแผนการบริหารจัดการความเสี่ยง

9.1.3 การควบคุมการปฏิบัติงานของฝ่ายบริหาร

บริษัทฯ มีการกำหนด และใช้คู่มือการมอบหมายอำนาจและวงเงินอำนาจอนุมัติรายการของผู้บริหาร
(Delegation of Authority Guide) ซึ่งระบุวงเงิน
และวิธีการอนุมัติในแต่ละประเภทรายการต่างๆ ของผู้บริหารในแต่ละระดับชั้นอย่างชัดเจน
โดยระบบการมอบหมายอำนาจนี้ก็เพื่อให้ฝ่ายจัดการมั่นใจได้ว่า การตัดสินใจในธุรกรรมต่างๆ
ได้รับการอนุมัติอย่างเหมาะสม โดยบุคลากรที่มีทักษะ และความรู้ที่เหมาะสม
ซึ่งหลักการพื้นฐานจะถือว่า อำนาจที่ได้รับมอบหมายจะต้องมาคู่กับความรับผิดชอบต่อการตัดสินใจ
โดยใช้วิจารณญานทางธุรกิจ และการพิจารณา โดยคำนึงถึงหลักการระบบการแบ่งแยกอำนาจหน้าที่
เพื่อให้มีการตรวจทานอย่างเหมาะสมด้วย

9.1.4 สารสนเทศและการสื่อสารข้อมูล

ในการเสนอเรื่องให้คณะกรรมการบริษัทพิจารณาในแต่ละครั้ง
มีการบรรจุเรื่องในระเบียบวาระการประชุม
และให้ข้อมูลต่างๆเพื่อช่วยในการพิจารณาตัดสินใจเรื่องดังกล่าวอย่างเพียงพอ บริษัทฯ
มีการบันทึกความเห็น และข้อสังเกตของกรรมการไว้ในรายงานการประชุม
ซึ่งถูกจัดเก็บไว้เพื่อให้ผู้เกี่ยวข้องสามารถตรวจสอบความเหมาะสมในการปฏิบัติหน้าที่ของกรรมการได้
นอกจากนี้ บริษัทฯ ยังมีระบบการจัดการข้อมูล (Information Management System)
ที่มีวิธีการการบันทึก และจัดเก็บเอกสารประกอบการบันทึกบัญชีได้อย่างครบถ้วน
และมีประสิทธิภาพอีกด้วย

9.1.5 การติดตามและวัดประเมินผล

บริษัทฯ จัดให้มีการอบรมเกี่ยวกับระบบการควบคุมภายในให้แก่พนักงานของบริษัทฯ อย่างต่อเนื่อง
และมีหน่วยงานตรวจสอบภายในบริษัทฯ ที่มีความเป็นอิสระ ทำการตรวจสอบ
และวัดประเมินผลของแต่ละหน่วยงานเพื่อให้การปฏิบัติงานต่างๆ
นั้นเป็นไปตามนโยบายและแนวปฏิบัติภายใต้ระบบการควบคุมที่รัดกุม
ข้อควรปรับปรุงที่รายงานโดยผู้ตรวจสอบภายใน สิ่งผิดปกติ
หรือประเด็นปัญหาการกระทำที่อาจขัดต่อแนวมาตรฐานการดำเนินธุรกิจ ได้มีการปรับปรุงแก้ไข
และรายงานต่อฝ่ายบริหารโดยมิชักช้า และมีการสอบทานโดยคณะกรรมการตรวจสอบ
ผู้จัดการของแต่ละหน่วยงานจะเป็นผู้ทำการติดตามผลความคืบหน้าของการปฏิบัติแก้ไขตามข้อแนะนำต่างๆ
จากรายงานการตรวจสอบของผู้ตรวจสอบภายใน จนปัญหาได้รับการแก้ไขเสร็จสิ้น
คณะกรรมการตรวจสอบได้มีการประเมิน
สอบทานความมีประสิทธิภาพของกระบวนการติดตามแก้ไขของฝ่ายจัดการอย่างสม่ำเสมอ

9.2 ระบบการควบคุมภายใน

บริษัทฯ
ตระหนักถึงความสำคัญในการจัดการระบบการควบคุมภายในอย่างมีประสิทธิภาพในทุกระดับงาน
เพื่อให้บรรลุเป้าหมายดังกล่าว บริษัทฯ
ได้วางหลักเกณฑ์วิธีปฏิบัติเกี่ยวกับการควบคุมภายในของบริษัทฯ
ซึ่งตั้งอยู่บนมาตรฐานของระบบการควบคุมการบริหารจัดการ (System of Management
Control – Basic Standards) และระบบบริหารการดำเนินงานเพื่อการควบคุม (Controls
Integrity Management System)

ระบบการควบคุมภายในของบริษัทฯ จะมีการตรวจสอบ
และวัดผลประสิทธิภาพตามรอบระยะเวลาการตรวจสอบอย่างสม่ำเสมอ
ทั้งทางด้านนโยบายและแนวปฏิบัติ ความมีประสิทธิภาพในการบริหารจัดการทางการเงิน
การดำเนินงานและการควบคุมอื่นๆ ที่เกี่ยวข้อง จากทีมงานผู้ตรวจสอบภายในบริษัทฯ
ที่มีความเป็นอิสระ รวมถึงการตรวจสอบโดยผู้สอบบัญชีรับอนุญาตอีกทางหนึ่งด้วย

9.2.1 ระบบควบคุมการบริหารจัดการ

ระบบควบคุมการบริหารจัดการเป็นการกำหนดหลักการพื้นฐาน
แนวทางปฏิบัติและมาตรฐานสำหรับระบบการควบคุมภายในของบริษัทฯ ทั้งนี้
เพื่อให้การปฏิบัติงานของแต่ละหน่วยงานเป็นไปอย่างเหมาะสม มีประสิทธิภาพ
และสอดคล้องกับเป้าหมายทิศทางของฝ่ายบริหาร และพิทักษ์ไว้ซึ่งผลประโยชน์ของผู้ที่เกี่ยวข้องต่างๆ

ระบบควบคุมการบริหารจัดการประกอบด้วยหลักการสำคัญ 7 ประการ ได้แก่ การกระจายอำนาจ
(Decentralization of Management) การแบ่งแยกหน้าที่ความรับผิดชอบ (Segregation
of Duties and Responsibilities) การจดบันทึกเป็นเอกสาร (Documentation)
การกำกับและสอบทาน (Supervision and Review) การจัดการอย่างทันเวลามิชักช้า
(Timeliness) การจัดการให้เหมาะสมกับระดับความเสี่ยง (Relevance to Risk)
และความเป็นอิสระของการควบคุม (Minimum Inter-dependence of Controls) ทั้งนี้
ฝ่ายบริหารของแต่ละหน่วยงานจะต้องนำหลักการดังกล่าวไปประยุกต์เพื่อปฏิบัติใช้ในหน่วยงานของตนอย่างเคร่งครัด

9.2.2 ระบบบริหารการดำเนินงานเพื่อการควบคุม

ระบบบริหารการดำเนินงานเพื่อการควบคุมซึ่งตั้งอยู่บนพื้นฐานของระบบควบคุมการบริหารจัดการ
เป็นเครื่องมือสำคัญระดับปฏิบัติการเพื่อประเมินความเสี่ยง และหาทางกำหนดวิธีการควบคุม
เพื่อหลีกเลี่ยงความเสี่ยงหรือปัญหาข้อผิดพลาดที่อาจจะเกิดขึ้น ครอบคลุมในทุกส่วนของงาน
ทั้งด้านการปฏิบัติงาน การเงินหรืองานบริหาร รวมไปถึงการรายงานความผิดปกติ
ข้อบกพร่องของการควบคุม และประเด็นอันอาจขัดต่อแนวทางการดำเนินธุรกิจของบริษัทฯ
ต่อฝ่ายบริหาร ทั้งนี้ ก็เพื่อทำให้เกิดความมั่นใจว่า นโยบาย
หลักการและมาตรฐานของระบบการควบคุมการจัดการ ตลอดจนวิธีการควบคุมภายในหน่วยงาน
ได้ถูกนำไปประยุกต์ปฏิบัติใช้จริงและยังคงความมีประสิทธิภาพตลอดเวลา

ระบบบริหารการดำเนินงานเพื่อการควบคุมจะครอบคลุม 7 หัวข้อ ได้แก่
การกำกับดูแลของฝ่ายบริหาร (Management, Leadership, Commitment &
Accountability) การประเมินความเสี่ยง (Risk Assessment)
แนวปฏิบัติเพื่อจัดการความเสี่ยง (Business Procedure Management & Improvement)
การสื่อสารและอบรม (Personnel & Training) การจัดการเพื่อนำไปปฏิบัติ (Management
of Change) การรายงานและการจัดการข้อบกพร่องของการควบคุม (Reporting &
Resolution of Control Weakness) และ การประเมินประสิทธิภาพของการควบคุม
(Controls Integrity Assessment) โดยในแต่ละหัวข้อจะประกอบด้วยรายละเอียด 5
หัวข้อย่อยคือ วัตถุประสงค์ (Objective) มาตรฐาน (Standards) ขั้นตอนการปฏิบัติ
(Procedures) ผลที่คาดว่าจะได้รับ (Expected Results) และ วิธีการสอบทาน
(Verification & Feedback Mechanism)

9.3 การตรวจสอบและวัดผลประสิทธิภาพการควบคุมภายใน

9.3.1 การทบทวนแนวทางปฏิบัติงานธุรกิจ (BPR)

บริษัทฯ ตระหนักมาโดยตลอดถึงความสำคัญและคุณค่าของหลักบรรษัทภิบาล
รูปแบบการทำธุรกิจอย่างตรงไปตรงมา และหลักมาตรฐานจรรยาบรรณทางธุรกิจมายาวนาน บริษัทฯ
เชื่อว่าสิ่งเหล่านี้เป็นปัจจัยสำคัญให้ประสบความสำเร็จได้อย่างยั่งยืน
โดยที่วิธีการทำงานให้บรรลุผลนั้นมีความสำคัญดุจเดียวกับตัวผลงานนั้น
พนักงานทุกคนของเราจึงต้องมีการทบทวน นโยบายต่างๆและมาตรฐานการดำเนินธุรกิจ
และนำไปปรับใช้จริงในการทำงานตามกำหนดระยะเวลา ในปี พ.ศ. 2555 บริษัท ฯ
ได้จัดวาระการอบรมให้พนักงานทุกคนทบทวนนโยบายและมาตรฐาน โดยมีวัตถุประสงค์ ดังต่อไปนี้

-   เพื่อส่งเสริมชื่อเสียงอันดีของบริษัท ฯ ในด้าน ความซื่อสัตย์
    และแนวทางการทำธุรกิจอย่างตรงไปตรงมา

-   เพื่อส่งเสริมให้มีความเข้าใจหลักการของมาตรฐานการดำเนินธุรกิจและปฏิบัติตามหลักการเหล่านั้น

-   เพื่อแสดงให้เห็นถึงการใช้มาตรฐานเหล่านี้ในการทำงานจริงในทุกแง่มุมและในทุกระดับในองค์กร

-   เพื่อสื่อให้ทราบถึงผลลัพธ์จากการไม่ปฏิบัติตามมาตรฐาน

-   เพื่อบ่งชึ้ ประเมิน รายงาน รวมถึงแก้ไขหากจำเป็น
    การปฏิบัติที่เป็นอยู่อันอาจไม่สอดคล้องกับหลักของนโยบาย

-   เพื่อรายงาน ข้อกังวลใจในการปฏิบัติตาม
    และเพื่อให้มั่นใจว่าพนักงานทราบถึงช่องทางที่มีอยู่เพื่อสื่อสารรายงานข้อกังวลใจเหล่านั้น

9.3.2 การตรวจสอบภายในของบริษัทฯ

บริษัทฯ มีการตรวจสอบ และวัดผลประสิทธิภาพการควบคุมภายในของหน่วยงานต่างๆ
โดยทีมงานผู้ตรวจสอบภายในของบริษัทฯ โดยทั่วไปทุกรอบระยะเวลา 3 ปี
ทั้งนี้ขึ้นอยู่กับระดับความเสี่ยงของแต่ละหน่วยงาน นอกจากนี้ ในแต่ละหน่วยงานจะมี
ที่ปรึกษาด้านการควบคุมของหน่วยงาน เพื่อให้แนวทางการควบคุม
และทำการตรวจประเมินการควบคุมภายในของหน่วยงานเอง (Unit Internal Assessment)
เป็นระยะ โดยผลของการตรวจประเมินภายในของหน่วยงาน
และผลของการตรวจสอบโดยทีมงานผู้ตรวจสอบภายในบริษัทฯ
จะมีการรายงานอย่างเป็นทางการต่อฝ่ายบริหารของหน่วยงานนั้น
เพื่อพิจารณาดำเนินการปรับปรุงแก้ไข และติดตามผลความคืบหน้าของการปฏิบัติตามข้อแนะนำต่างๆ
ต่อไป ทั้งนี้ ผลของรายงานการตรวจสอบทั้งหมดดังกล่าว
จะมีการนำเสนอต่อคณะกรรมการตรวจสอบเพื่อสอบทานด้วย

9.3.3 การตรวจสอบโดยผู้สอบบัญชีอิสระ

ผู้สอบบัญชีรับอนุญาตจะเป็นผู้ทำการตรวจสอบรายงานทางการเงินตามมาตรฐานการตรวจสอบบัญชี
เพื่อรับรองว่างบการเงินของบริษัทฯ ได้จัดทำขึ้นโดยไม่มีข้อผิดพลาดอย่างเป็นสาระสำคัญ
และจัดทำสอดคล้องกับหลักการบัญชีที่รับรองโดยทั่วไป